**Гүлнар ХАСЕНОВА,**

*Алматы қаласы №7 даму интеллектуалдық*

*қабілеті төмен балаларға арналған арнайы (түзету)*

*мектеп-интернатының тәрбиешісі.*

**Кітап – сенімді дос**

**Мақсаты:** оқушыларға кітаптың шығу тарихын түсіндіру, ғажайып туынды – кітаптың ең жақын **дос** екенін ұғындыру, кітапты құрметтеуге, оны күтіп ұстауға үйрету.

**Көрнекілігі:** интербелсенді тақта, слайдтар кітап көрмесі.

**Барысы.**

**Кіріспе:**

**Мұғалім сөзі:**– Балалар, бүгінгі біздің ашық тәрбие сағатымызға көптеген мұғалімдер қатысып отыр. Қанекей, ұстаздарымызбен амандасайық!

 *Сәлем саған мектебім,*

*Сәлем білім ордасы.*

*Жасыл бақты көктемім,*

*Жастық шақтың жолдасы.*

–Сіздер мектепке не үшін келесіңдер? Білім алуға не көмектеседі? (Кітап)

Қазақстан өркениетті ел болу үшін оның азаматтары білімді, өнерлі болуы тиіс. Ол үшін көп оқу керек. Біздің елімізде білім алуға үлкен мән берілген. Сіздер тегін оқулықтармен, кітаптармен, кітапханамен, басқа да білім алуға қажетті жағдайлармен қамтамасыз етілгенсіздер. Сондықтан білімге, кітапқа құрметпен қараңыздар

**Негізгі бөлім:**

–Балалар, **кітап** дегенде ойларыңа не түседі?

Кітап сөзін топтастыру. Кітап туралы оқушылар жаттаған тақпақтарын айтады.

**«Кітап - рухани қазына» кезеңі**

Санамақ

Ертегі

**Кітап**

Жұмбақ

Әңгімелер

Мақалдар

**1-оқушы – Мухамед 8 «а» сынып:**

*Пайда ойлама, ар ойла,*

*Талап қыл артық білуге.*

*Артық білім кітапта,*

*Ерінбей оқып көруге.*

**2-оқушы – Аяулым 5 «а» сынып:**

*Іздегендер табады,*

*Ғылым жұмбақ тау сындас.*

*Кітап – өмір сабағы,*

*Ғұмыр бойы таусылмас.*

**3-оқушы – Маржан 7 «а» сынып:**

*Кітаптар бейне жапырақ,*

*Жырлайтын сырын өмірдің.*

*Оқисың кейде жатып-ап,*

*Көтеріп күйін көңілдің.*

**4-оқушы – Мақпал 7 «а» сынып:**

*Білім, ақыл – сел дейсің,*

*Бірақ оңай келмейді.*

*Ала білсең білім көп,*

*Ақыл ойға кен дейді.*

**5-оқушы – Айдын 8 «а» сынып:**

*Кітап та жеміс ағашы,*

*Жемісті біздер теретін.*

*Тәтті алмаға балашы,*

*Кітабыңның әр бетін.*

**6-оқушы – Мұхамедәли 8 «а» сынып:**

*Түлекті тәрбиелер кітап, мектеп,*

*Өседі сол кітаптан бұлақ көктеп.*

*Молайтар ақылыңды сан еселеп,*

*Береді білім нәрін кітап көптеп.*

**7-оқушы – Әлішер 8 «а» сынып:**

*Ертегіні оқып ап,*

*Қиялым менің өрлейді,*

*Кітапты сүймеген баланы,*

*Ешкім жақсы көрмейді.*

**8-оқушы – Қуаныш 7 «а» сынып:**

*Кітап – сен адамзаттың жақын досы,*

*Келмейді сені оқымай көңіл қошы.*

*Ел мұңы, өмір сыры, ақын жыры,*

*Басылған таңба болып өзіңе осы.*

**«Не білеміз?» стратегиясы.** Кітаптың шығу тарихына шолу.

Кітап – араб сөзі, қазақшаға аударғанда «жазба, жазу» дегенді білдіреді. Ерте кезден-ақ адамдар өз ойын, өз пікірлерін жазуды армандаған. Өз қолтаңбаларын, өнерін көрсеткісі келген. Өсімдіктерге, жануарлар терісіне, тастарға жазған (*Слайдтар көрсетіледі*).

***Түркі халықтарының көне жазба ескерткіші.***

Қазіргі заманда кітап шығару баспаханалары озық технологиялармен жабдықталған. Сіздердің қолдарыңыздағы оқулықтар көптеген адамдардың тынымсыз еңбегімен, маңдай терімен жүзеге асырылады. Сондықтан кітапты ұқыпты ұстап, кішілерге ұялмай табыс ету керек екендігін үнемі жадыңызда ұстаңыздар.

**9-оқушы – Диас 7 «а» сынып:**

*Әріп теру үшін де,*

*Талай адам терледі.*

*Баспахана ішінде,*

*Айлап тыным көрмеді.*

**10-оқушы – Бекзат 7 «а» сынып:**

*Саған білім жемісін,*

*Оқулығың береді.*

*Талай адам сол үшін,*

*Маңдай терін төгеді.*

**11-оқушы – Мөлдір 7 «а» сынып:**

*Оқулықты құрметте,*

*Күтіп ұста, кірлетпе.*

*Кішілерге табыс ет,*

*Дақ түсірмей бір бетке.*

**11-оқушы – Алмас 7 «а» сынып:**

*Кітабың сенің құралың,*

*Жағар білім шырағын.*

*Баса алмайсың ешқашан,*

*Онсыз алға бір адым.*

**12-оқушы – Гүлзия 7 «а» сынып:**

*О, кітап, бас иемін мәртебеңе,*

*Игілік – қазынасың бар адамға.*

*Сен берер жақсылықтың есебі жоқ,*

*Жеткізіп жолын тауып айта алам ба?*

**Сергіту сәті.**

**Көрініс: «Кітаптар мұңы».**

Әрең басып **Ана тілі** келеді. Қасына Қ**азақ тілі** жақындап:

–Ойпыр-ай түрің не болып кеткен?

**Ана тілі: –**Ойбай, мазамды алма. Бұлай сүрген күнім құрысын. Мынадай болып жүргеннен желге ұшып кеткенім артық еді.

**Қазақ тілі:**– Менің де көрген қорлығым аз емес. Биылғы оқу жылын әрең аяқтап шықтым. Жөн сұрасайық, кімсің өзің, қайдан келесің?

**Ана тілі:** –Мен **«Ана тілімін»**. Биыл ғана баспадан шықтым. Мен үшін авторлар қаншама еңбек етті. Қырсыққанда Содыргүлдің қолына түстім. Ішімнен сау тамтық қалмады. Шимайланған, жыртылған.

**Қазақ тілі:** Ал мен **«Қазақ тілі»** боламын. Мен де ұқыпсыз Содырбайдың қолына түстім. Ол мені күтіп ұстамай, парақтарымды жыртып, бүктеп тастады.

**Математика:** –Ал, мен сендердің достарың болмаймын. Мен жақсы оқушының қолына түстім. Кітабына шаң жуытпайды, шіркін!

**Үшеуі қосылып:** Осындай балалар көп болса ғой!

**Даналық сөздер.**

1. Кітап – ақылды қуаттандыратын құрал.
2. Өмірде ең жақсы кеңесші – кітап.
3. Кітап – асып-таспайтын адал досымыз.
4. Кітапсыз үй – жансыз дене.
5. Кітап – ғажап дос. Өмірдің қиын сәттерінде сенімді сырласың бола алады. Ешқашан өкіндірмейді.

**Жұмбақтар әлемі.**

1. Ілулі тұр кең алаң,

Керегімді мен одан.

Жазып алам көшіріп,

Сүртем сосын өшіріп.(Тақта).

1. Төрт қырлы, өзі аппақ,

Тақтадағы ізі аппақ. (Бор ).

1. Сансыз ойлар бетінде,

Сайрап жатыр бар тілде.

Керекпін мен әр күнде,

Өшпейді бір әрпім де.(Кітап).

1. Тіл жоқ өзінде,

Сөзі бар ізінде.(Қалам).

**Біздің мектебіміздің кітапханасы.** (*Слайдпен жұмыс).*

–Бұл біздің кітапхана. Мұнда кітап көп. Оқулықтар, ертегілер, неше түрлі әдеби және тарихи кітаптар бар. Бос уақытта келіп кітап оқуға немесе үйге алып оқуға болады.

*Білімді сүйсең, кел күн сайын осында,*

*Кітап сенің айналады досыңа.*

*Талаптансаң үйренуге құмартып,*

*Кел, жас дос, ізденейік қосыла!*

**Есіңе сақта!**

1. Кітапты ұқыпты, таза ұстау керек. Өздеріңнен кейін оны көптеген балалар оқитынын есіңнен шығарма.
2. Кітапты төсекте жатып, ас ішіп отырып оқыма, кітап оқу ой еңбегін қажет етеді. Кітапты қалай болса солай оқыма.
3. Кітапты сызуға, жыртуға болмайды.
4. Кітапханада шулауға болмайды, өйткені, басқаларға кедергі келтіресің.

**Тренинг.**

Оқушылар Шеңбер жасап: «Кітап дегеніміз – ақыл, қазына, білім, байлық, азық, өмір, құт, тарих, шежіре, ой-толғам, құрал, т.б.» деп тақырыпты қорытындылап, **«Кітап – сенімді дос»** деген тәрбие сағатының атын хормен айтады.

**Қорытынды:**

–Міне, балалар, 23-сәуір – Бүкіләлемдік кітап және авторлық құқық қорғау күні қарсаңында өткізіліп отырған ашық тәрбие сағатымыз өз мәресіне жетті. Барлығыңыз да жақсы қатысып, өз өнерлеріңізді де көрсеттіңіздер.

Өмірдегі ең жақсы, ең сенімді досың ол – кітап. Сондықтан оған ерекше құрметпен қарап, күтіп ұстаңыздар. Кітап – көп ақылдың құйылған көзі.

*Кітап – ақыл, ғажайып,*

*Кітап – досы өмірдің.*

*Іші толған қазына – құт,*

*Оқы, оқы, ойыңа тұт!*

***«Алаш ұстазы» журналы***